Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-07-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Β΄ συνεδριάσεώς του, της Πέμπτης 18 Ιουλίου 2019 (πρωί), σε ό,τι αφορά την εκλογή Προέδρου της Βουλής]] Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αντικείμενο της σημερινής ειδικής ημερήσιας διάταξης είναι η εκλογή τριών Αντιπροέδρων, δύο Κοσμητόρων και τεσσάρων Γραμματέων από την πρώτη σε δύναμη Κοινοβουλευτική Ομάδα, ενός Αντιπροέδρου, ενός Κοσμήτορος και ενός Γραμματέα από τη δεύτερη σε δύναμη Κοινοβουλευτική Ομάδα, ενός Αντιπροέδρου και ενός Γραμματέα από την τρίτη σε δύναμη Κοινοβουλευτική Ομάδα, καθώς και ενός Αντιπροέδρου από τις υπόλοιπες τρεις Κοινοβουλευτικές Ομάδες. Σύμφωνα με το άρθρο 8 του Κανονισμού της Βουλής, η εκλογή αυτών των μελών του Προεδρείου γίνεται με τέσσερις διαδοχικές χωριστές ψηφοφορίες. Για την οικονομία του χρόνου προτείνεται να γίνει μία ανάγνωση καταλόγου. Έχω την έγκριση του Σώματος για τη μία ανάγνωση καταλόγου;
Το Σώμα συνεφώνησε. Η ψηφοφορία είναι ονομαστική. Από την πρώτη σε δύναμη Κοινοβουλευτική Ομάδα της Νέας Δημοκρατίας προτείνονται για τη θέση του Α΄ Αντιπροέδρου ο κ. Νικήτας Κακλαμάνης, για τη θέση του Β΄ Αντιπροέδρου ο κ. Χαράλαμπος Αθανασίου και για τη θέση του Γ΄ Αντιπροέδρου ο κ. Αθανάσιος Μπούρας. Από τη δεύτερη σε δύναμη Κοινοβουλευτική Ομάδα του ΣΥΡΙΖΑ προτείνεται για τη θέση του Δ΄ Αντιπροέδρου ο κ. Δημήτριος Βίτσας. Από την τρίτη σε δύναμη Κοινοβουλευτική Ομάδα του Κινήματος Αλλαγής προτείνεται για τη θέση του Ε΄ Αντιπροέδρου ο κ. Οδυσσέας Κωνσταντινόπουλος. Από την τέταρτη σε δύναμη Κοινοβουλευτική Ομάδα του Κομουνιστικού Κόμματος Ελλάδας προτείνεται για τη θέση του ΣΤ΄ Αντιπροέδρου ο κ. Γεώργιος Λαμπρούλης. Από την πέμπτη σε δύναμη Κοινοβουλευτική Ομάδα της Ελληνικής Λύσης προτείνεται για τη θέση του Ζ΄ Αντιπροέδρου ο κ. Απόστολος Αβδελάς. Από την έκτη σε δύναμη Κοινοβουλευτική Ομάδα του ΜέΡΑ25 προτείνεται για τη θέση του Η΄ Αντιπροέδρου η κ. Σοφία Σακοράφα. Από την πρώτη σε δύναμη Κοινοβουλευτική Ομάδα της Νέας Δημοκρατίας για το αξίωμα των Κοσμητόρων προτείνονται οι κ.κ. Βασίλειος - Νικόλαος Υψηλάντης και Άννα Μάνη - Παπαδημητρίου, ενώ για το αξίωμα των Γραμματέων από τη Νέα Δημοκρατία προτείνονται οι κ.κ. Ευάγγελος Λιάκος, Κωνσταντίνος Κυρανάκης, Βασίλειος Βασιλειάδης και Μαρία - Αλεξάνδρα Κεφάλα. Από τη δεύτερη σε δύναμη Κοινοβουλευτική Ομάδα του ΣΥΡΙΖΑ για το αξίωμα του Κοσμήτορα προτείνεται ο κ. Μάριος Κάτσης και για το αξίωμα του Γραμματέα η κ. Ραλλία Χρηστίδου. Από την τρίτη σε δύναμη Κοινοβουλευτική Ομάδα του Κινήματος Αλλαγής προτείνεται για το αξίωμα του Γραμματέα ο κ. Απόστολος Πανάς. Συνεπώς σας έχουν διανεμηθεί τέσσερα ψηφοδέλτια ως εξής: Ένα ψηφοδέλτιο με τα ονόματα των προτεινομένων για τα αξιώματα των Α΄, Β΄ και Γ΄ Αντιπροέδρων, ένα ψηφοδέλτιο με τα ονόματα των προτεινομένων για τα αξιώματα των Δ΄, Ε΄, ΣΤ΄, Ζ΄ και Η΄ Αντιπροέδρων, ένα ενιαίο ψηφοδέλτιο με τα ονόματα των προτεινομένων για τα αξιώματα των Κοσμητόρων και ένα αντιστοίχως με τα ονόματα των Γραμματέων. Παρακαλούνται οι κυρίες και οι κύριοι Βουλευτές να καταγράψουν ξεχωριστά εκ των ψηφοδελτίων την προτίμησή τους για κάθε πρόσωπο στην αντίστοιχη στήλη «ναι» ή «παρών». Επίσης, σε κάθε ψηφοδέλτιο ο Βουλευτής θα πρέπει να αναγράφει το ονοματεπώνυμό του, δεδομένου ότι είναι ονομαστική η ψηφοφορία, την εκλογική του περιφέρεια και την Kοινοβουλευτική του Oμάδα και στο τέλος να θέτει την υπογραφή του. Η ψηφοφορία θα γίνει με τέσσερις κάλπες. Θυμίζω, όπως είπε στην προηγούμενη συνεδρίαση ο κ. Βαρεμένος, ότι ο λόγος που δεν γίνεται ηλεκτρονικά η ψηφοφορία είναι διότι δεν έχουν ακόμη εκδοθεί ηλεκτρονικές κάρτες, για τις οποίες υπογράψατε χθες. Οπότε, αυτές οι διαδικασίες, όπως και οι διαδικασίες στις προγραμματικές δηλώσεις και στην ψηφοφορία το βράδυ της Δευτέρας θα γίνουν με τον παραδοσιακό τρόπο. Η ψηφοφορία, λοιπόν, που θα γίνει θα είναι μία με τέσσερις κάλπες ως ακολούθως: Η πρώτη κάλπη θα είναι όπως το πρώτο ψηφοδέλτιο, θα έχει την ένδειξη «Α΄, Β΄ και Γ΄ Αντιπρόεδροι», δηλαδή είναι για τους τρεις Αντιπροέδρους από τη Νέα Δημοκρατία ως πρώτη σε δύναμη Κοινοβουλευτική Ομάδα. Η δεύτερη κάλπη θα έχει την ένδειξη «Δ΄, Ε΄, ΣΤ΄, Ζ΄, Η΄ Αντιπρόεδροι» για τους Αντιπροέδρους από τις υπόλοιπες Κοινοβουλευτικές Ομάδες. Η τρίτη κάλπη είναι για τους Κοσμήτορες και θα γράφει «Κοσμήτορες» και η τέταρτη για τους Γραμματείς. Κατόπιν αυτών καλούνται επί του καταλόγου οι Βουλευτές κ. Βασίλειος Γιόγιακας από τη Νέα Δημοκρατία και η κ. Αναστασία Γκαρά από τον ΣΥΡΙΖΑ. Πριν καλέσω τους ψηφολέκτες, θα ήθελα να παρακαλέσω οι κύριοι συνάδελφοι που κάθονται στα εντελώς μπροστινά έδρανα να παραχωρήσουν τις θέσεις τους στους ψηφολέκτες, οι οποίοι και θα παρακολουθούν τη διαδικασία και χρειαζόμαστε την εγγύτητα που δίνουν τα μπροστινά έδρανα. Ως ψηφολέκτες καλούνται για την πρώτη κάλπη «Α΄, Β΄ και Γ΄ Αντιπρόεδροι» η κ. Στεργιανή (Στέλλα) Μπίζιου και ο κ. Χριστόφορος - Εμμανουήλ Μπουτσικάκης από τη Νέα Δημοκρατία και ο κ. Γεώργιος Ψυχογιός από τον ΣΥΡΙΖΑ. Για τη δεύτερη κάλπη, δηλαδή για το αξίωμα των Δ΄, Ε΄, ΣΤ΄, Ζ΄, και Η΄ Αντιπροέδρων, από τη Νέα Δημοκρατία οι κ.κ. Ιωάννης Μελάς και Χρήστος Δερμεντζόπουλος του Αλεξάνδρου και ο κ. Σωκράτης Βαρδάκης από τον ΣΥΡΙΖΑ. Για την τρίτη κάλπη, για τους Κοσμήτορες, ο κ. Γεώργιος Κώτσηρας και η κ. Αικατερίνη Μονογυιού από τη Νέα Δημοκρατία και ο κ. Νικόλαος Ηγουμενίδης από τον ΣΥΡΙΖΑ. Για την τέταρτη κάλπη, δηλαδή για το αξίωμα των Γραμματέων, οι κ.κ. Φίλιππος Φόρτωμας και Αναστάσιος Χατζηβασιλείου από τη Νέα Δημοκρατία και ο κ. Αλέξανδρος Μεϊκόπουλος από τον ΣΥΡΙΖΑ. Κυρίες και κύριοι συνάδελφοι, σας ενημερώνω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της σημερινής ψηφοφορίας. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει της ψηφοφορίας. Παρακαλώ, επίσης, τη Βουλή να συναινέσει ομοφώνως στην περίπτωση που ψηφοδέλτια, για πρακτικούς λόγους, αναφερόμενα σε συγκεκριμένη κατηγορία προτεινομένων, βρεθούν εκ παραδρομής σε άλλη ψηφοδόχο, να θεωρηθούν έγκυρα. Επίσης, να θεωρείται έγκυρο το ψηφοδέλτιο υπέρ του αναφερομένου σε αυτό προσώπου ή προσώπων, ανεξαρτήτως της υπάρξεως σταυρού. Το Σώμα συμφωνεί;
Το Σώμα συνεφώνησε. Παρακαλώ τους κυρίους ψηφολέκτες να προσέλθουν στις κάλπες, για να αρχίσει η ψηφοφορία. Παρακαλώ να αρχίσει η ανάγνωση του καταλόγου.
Υπάρχει συνάδελφος ο οποίος δεν άκουσε το όνομά του; Κανείς. Οι επιστολές των κυρίων Μιλτιάδη Βαρβιτσιώτη και Γεωργίου Κουμουτσάκου, οι οποίες απεστάλησαν στο Προεδρείο για συμμετοχή στην ονομαστική ψηφοφορία σχετικά με την εκλογή Α΄, Β΄, Γ΄, Δ΄, Ε΄, ΣΤ΄, Ζ΄ και Η΄ Αντιπροέδρων και την εκλογή Κοσμητόρων και Γραμματέων, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.
Σας ενημερώνω, επίσης, ότι έχουν έρθει στο Προεδρείο επιστολές των κυρίων Χρίστου Δήμα, Σπυρίδωνος - Αδώνιδος Γεωργιάδη και Γεωργίου Α. Παπανδρέου, με τις οποίες μας γνωστοποιούν ότι απουσιάζουν από την ψηφοφορία και τι θα ψήφιζαν αν ήταν παρόντες. Οι επιστολές αυτές εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά η ψήφος δεν συνυπολογίζεται στην καταμέτρηση.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τις κυρίες και τους κύριους ψηφολέκτες και τους προέδρους των εφορευτικών επιτροπών να προβούν στην καταμέτρηση των ψηφοδελτίων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας για την εκλογή των Αντιπροέδρων, Κοσμητόρων και Γραμματέων του Σώματος. Ψήφισαν συνολικά 295 συνάδελφοι. Για το αξίωμα του Α΄ Αντιπροέδρου ψήφισαν 295 Βουλευτές. Ο κ. Νικήτας Κακλαμάνης έλαβε 290 ψήφους. «ΠΑΡΩΝ» ψήφισαν 5 Βουλευτές. Επομένως ο κ. Νικήτας Κακλαμάνης, σύμφωνα με το Σύνταγμα και τον Κανονισμό της Βουλής, εκλέγεται ως Α΄ Αντιπρόεδρος της Βουλής. Για το αξίωμα του Β΄ Αντιπροέδρου ψήφισαν 295 Βουλευτές. Ο κ. Χαράλαμπος Αθανασίου έλαβε 212 ψήφους. «ΠΑΡΩΝ» ψήφισαν 83 Βουλευτές. Επομένως ο κ. Χαράλαμπος Αθανασίου, σύμφωνα με το Σύνταγμα και τον Κανονισμό της Βουλής, εκλέγεται ως Β΄ Αντιπρόεδρος της Βουλής. Για το αξίωμα του Γ΄ Αντιπροέδρου ψήφισαν 295 Βουλευτές. Ο κ. Αθανάσιος Μπούρας έλαβε 273 ψήφους. «ΠΑΡΩΝ» εψήφισαν 22 Βουλευτές. Επομένως ο κ. Αθανάσιος Μπούρας, σύμφωνα με το Σύνταγμα και τον Κανονισμό της Βουλής, εκλέγεται ως Γ΄ Αντιπρόεδρος της Βουλής. Για το αξίωμα του Δ΄ Αντιπροέδρου ψήφισαν 295 Βουλευτές. Ο κ. Δημήτριος Βίτσας έλαβε 282 ψήφους. «ΠΑΡΩΝ» ψήφισαν 13 Βουλευτές. Επομένως ο κ. Δημήτριος Βίτσας, σύμφωνα με το Σύνταγμα και τον Κανονισμό της Βουλής, εκλέγεται ως Δ΄ Αντιπρόεδρος της Βουλής. Για το αξίωμα του Ε΄ Αντιπροέδρου ψήφισαν 295 Βουλευτές. Ο κ. Οδυσσέας Κωνσταντινόπουλος έλαβε 214 ψήφους. «ΠΑΡΩΝ» ψήφισαν 81 Βουλευτές. Επομένως ο κ. Οδυσσέας Κωνσταντινόπουλος, σύμφωνα με το Σύνταγμα και τον Κανονισμό της Βουλής, εκλέγεται ως Ε΄ Αντιπρόεδρος της Βουλής. Για το αξίωμα του ΣΤ΄ Αντιπροέδρου ψήφισαν 295 Βουλευτές. Ο κ. Γεώργιος Λαμπρούλης έλαβε 273 ψήφους. «ΠΑΡΩΝ» ψήφισαν 22 Βουλευτές. Επομένως ο κ. Γεώργιος Λαμπρούλης, σύμφωνα με το Σύνταγμα και τον Κανονισμό της Βουλής, εκλέγεται ως ΣΤ΄ Αντιπρόεδρος της Βουλής. Για το αξίωμα του Ζ΄ Αντιπροέδρου ψήφισαν 294 Βουλευτές. Ο κ. Απόστολος Αβδελάς έλαβε 180 ψήφους. «ΠΑΡΩΝ» ψήφισαν 114 Βουλευτές. Επομένως ο κ. Απόστολος Αβδελάς, σύμφωνα με το Σύνταγμα και τον Κανονισμό της Βουλής, εκλέγεται ως Ζ΄ Αντιπρόεδρος της Βουλής. Για το αξίωμα της Η΄ Αντιπροέδρου ψήφισαν 295 Βουλευτές. Η κ. Σοφία Σακοράφα έλαβε 243 ψήφους. «ΠΑΡΩΝ» ψήφισαν 52 Βουλευτές. Επομένως η κ. Σοφία Σακοράφα, σύμφωνα με το Σύνταγμα και τον Κανονισμό της Βουλής, εκλέγεται ως Η΄ Αντιπρόεδρος της Βουλής. Για το αξίωμα των Κοσμητόρων ψήφισαν συνολικά 295 Βουλευτές. Από την πρώτη σε δύναμη Κοινοβουλευτική Ομάδα έλαβαν: Ο κ. Βασίλειος - Νικόλαος Υψηλάντης 269 ψήφους. «ΠΑΡΩΝ» ψήφισαν 26 Βουλευτές. Η κ. Άννα Μάνη - Παπαδημητρίου 268 ψήφους. «ΠΑΡΩΝ» ψήφισαν 27 Βουλευτές. Για το αξίωμα του Κοσμήτορα από τη δεύτερη σε δύναμη Κοινοβουλευτική Ομάδα ο κ. Μάριος Κάτσης έλαβε 280 ψήφους. «ΠΑΡΩΝ» ψήφισαν 15 Βουλευτές. Για το αξίωμα των Γραμματέων ψήφισαν συνολικά 295 Βουλευτές. Για το αξίωμα των Γραμματέων από την πρώτη σε δύναμη Κοινοβουλευτική Ομάδα έλαβαν: Ο κ. Ευάγγελος Λιάκος 270 ψήφους. «ΠΑΡΩΝ» ψήφισαν 25 Βουλευτές. Ο κ. Κωνσταντίνος Κυρανάκης 238 ψήφους. «ΠΑΡΩΝ» ψήφισαν 57 Βουλευτές. Ο κ. Βασίλειος Βασιλειάδης 266 ψήφους. «ΠΑΡΩΝ» ψήφισαν 29 Βουλευτές. Η κ. Μαρία - Αλεξάνδρα Κεφάλα 267 ψήφους. «ΠΑΡΩΝ» ψήφισαν 28 Βουλευτές. Για το αξίωμα του Γραμματέα από τη δεύτερη σε δύναμη Κοινοβουλευτική Ομάδα η κ. Ραλλία Χρηστίδου έλαβε 282 ψήφους. «ΠΑΡΩΝ» ψήφισαν 13 Βουλευτές. Για το αξίωμα του Γραμματέα από την τρίτη σε δύναμη Κοινοβουλευτική Ομάδα ο κ. Απόστολος Πάνας έλαβε 273 ψήφους. «ΠΑΡΩΝ» ψήφισαν 22 Βουλευτές. Επομένως, σύμφωνα με το Σύνταγμα και τον Κανονισμό της Βουλής, εκλέγονται άπαντες οι προταθέντες ως υποψήφιοι για τα αξιώματα των Κοσμητόρων και των Γραμματέων, σύμφωνα με το παρακάτω πρωτόκολλο ονομαστικής ψηφοφορίας, το οποίο θα καταχωριστεί στα Πρακτικά.
Κυρίες και κύριοι συνάδελφοι, παρακαλώ να εξουσιοδοτήσετε το Προεδρείο για την υπ' ευθύνη του επικύρωση των Πρακτικών της σημερινής συνεδριάσεως.
Συνεπώς παρεσχέθη η ζητηθείσα εξουσιοδότηση. Θα ήθελα σε αυτό το σημείο να προβώ σε κάποιες ανακοινώσεις προς το Σώμα. Εστάλη επιστολή προς τον Πρόεδρο της Βουλής των Ελλήνων, με ημερομηνία 18-7-2019, δήλωση του συναδέλφου κ. Χρήστου Γκόκα Βουλευτή Άρτας του Κινήματος Αλλαγής: «Κύριε Πρόεδρε, με την παρούσα σάς δηλώνω ότι επιλέγω το βουλευτικό αξίωμα, παραιτούμενος κάθε άλλης ιδιότητος που εμπίπτει στις διατάξεις των παραγράφων 1 και 2 του άρθρου 57 του Συντάγματος».
Υπάρχει επίσης δήλωση του κ. Δημητρίου Χαρίτου Βουλευτού Ροδόπης προς τον Πρόεδρο της Βουλής των Ελλήνων, με ημερομηνία 18-7-2019, δήλωση κατά άρθρο 57 παράγραφοι 1 και 2 του Συντάγματος: «Κύριε Πρόεδρε, δυνάμει της υπ' αριθμόν 40 του 2019 απόφασης του Πολυμελούς Πρωτοδικείου Ροδόπης ανακηρύχτηκα Βουλευτής της εκλογικής περιφέρειας Ροδόπης κατά τις διενεργηθείσες βουλευτικές εκλογές της 7ης Ιουλίου 2019. Με την παρούσα σάς υποβάλλω δήλωση επιλογής του βουλευτικού αξιώματος και παραίτηση από άλλες ιδιότητες των διατάξεων των παραγράφων 1 και 2 του άρθρου 57 του Συντάγματος».
Υπάρχουν και οι εξής ανακοινώσεις προς το Σώμα με ημερομηνία 18-7-2019: Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003: «Ποινική Ευθύνη των Υπουργών» όπως ισχύει, την 7-6-2019 ποινική δικογραφία που αφορά στον Αναπληρωτή Υπουργό Δικαιοσύνης, Διαφάνειας και Ανθρωπίνων Δικαιωμάτων κ. Δημήτριο Παπαγγελόπουλο και ποινική δικογραφία που αφορά σε διατελέσαντες - δεκατρείς τον αριθμό - Υπουργούς Εσωτερικών και σε διατελέσαντες - δέκα τον αριθμό - Υπουργούς Οικονομικών. Και στις 4-7-2019 υπεβλήθη στη Βουλή ποινική δικογραφία που αφορά στον πρώην Υπουργό Εμπορικής Ναυτιλίας κ. Παναγιώτη Κουρουμπλή και στον Αναπληρωτή Υπουργό Εμπορικής Ναυτιλίας κ. Νεκτάριο Σαντορινιό. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 15.03΄ λύεται η συνεδρίαση για το Σάββατο 20 Ιουλίου 2019 και ώρα 18.00΄ με αντικείμενο εργασιών του Σώματος: ανάγνωση και συζήτηση επί των Προγραμματικών Δηλώσεων της Κυβερνήσεως, σύμφωνα με την ειδική ημερήσια διάταξη.